b'\n_START_ARTICLE_\nObrad Kosovac\n_START_PARAGRAPH_\nObrad Kosovac je hrvatski televizijski novinar. \xc4\x8cesti je urednik dokumentarno-igranih serijala.\n_START_SECTION_\n\xc5\xbdivotopis\n_START_PARAGRAPH_\nNa Televiziji Zagreb (dana\xc5\xa1nji HRT) radio je od 1. sije\xc4\x8dnja 1966. godine. Na HRT-u je proveo cijeli svoj radni vijek. Radio je 44 godine, sve do 31. prosinca 2010. godine. Po njegovim rije\xc4\x8dima, "U 44 godine profesionalnog sta\xc5\xbea rastao sam i razvijao se usporedo s televizijom." Na HRT-u je radio na raznim poslovima. Radio je u uredni\xc5\xa1tvima informativnog i dokumentarnog programa. Kosovac je veliki zaljubljenik u zavi\xc4\x8dajnu, europsku i svjetsku povijest. To je utjecalo na to da je 1976. nastao plan o pokretanju danas legendarne i najdugotrajnije hrvatske televizijske emisije TV kalendara. Kosovac je zamisao predlo\xc5\xbeio onda\xc5\xa1njem glavnom uredniku Zdravku Bo\xc5\xbei\xc4\x87u. Emisiju su sve do odlaska u mirovinu ure\xc4\x91ivali Kosovac i Vladimir Fu\xc4\x8dija\xc5\xa1. Do 1997. Kosovac je bio \xc4\x8dlanom Upravnog vije\xc4\x87a Hrvatskog informativno-kulturnog zavoda. 2000-ih je bio glavnim urednikom HRT-a._NEWLINE_Iako je oti\xc5\xa1ao u mirovinu, planira nastaviti rad u medijskom prostoru. 2011. je objavio namjeru osnovati udrugu gra\xc4\x91ana koja \xc4\x87e nadzirati elektroni\xc4\x8dke medije, s obzirom na nezadovoljstvo s radom Agencije za elektroni\xc4\x8dke medije. Druga zamisao Obrada Kosovca je utemeljiti novo hrvatsko novinarsko dru\xc5\xa1tvo, jer smatrao je da onda\xc5\xa1nji HND nije djelovao neutralno kako bi trebao. Kosovac je poslije umirovljenja nastavio raditi kao vanjski suradnik HRT-a.\n_START_SECTION_\nNagrade\n_START_PARAGRAPH_\nOdlikovan je Redom Danice hrvatske s likom Antuna Radi\xc4\x87a (1995.).'